Okresná prokuratúra Rimavská Sobota 
Jesenského 1, 979 80 Rimavská Sobota 1

Sp. zn. : 2 Pv 171/12/6609	Rimavská Sobota, 4.7.2012
EEČ : 2-49-76-2012

U Z N E S E N I E

Trestná vec:	obvinený XXXXX 
Prečin:	Neoprávnené vyrobenie a používanie elektronického platobného prostriedku a inej platobnej karty podľa § 219 odsek 1 Trestného zákona číslo 300/2005 Zbierky zákonov v platnom znení

Rozhodol: 	prokurátor Okresnej prokuratúry Rimavská Sobota
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
vedené na tom skutkovom základe, že dňa 21.03.2012 sa zmocnil platobnej karty Maestro, vydanej Poštovou bankou, a.s. Bratislava k účtu číslo XXXXX následne bez vedomia majiteľa účtu XXXXX dňa 21.03.2012 od 12.50 h do 15.00 h vykonal opakované výbery finančnej hotovosti z bankomatového terminálu nachádzajúceho sa v Rimavskej Sobote, na Ul. por. Ušiaka č. 1, čím spôsobil pre XXXXX škodu v celkovej výške 150 €. 
lebo tento skutok nie je trestným činom a nie je dôvod na postúpenie veci
Odôvodnenie:
	Uznesením vyšetrovateľky Odboru kriminálnej polície PZ XXXXX sp.zn. ORP-207/OEK-RS-2012 zo dňa 02.04.2012 bolo podľa § 199 ods. 1 Trestného poriadku rozhodnuté o začatí trestného stíhania vo veci prečinu neoprávneného vyrobenia a používania  platobného prostriedku, elektronických peňazí alebo inej platobnej karty podľa § 219 ods. 1 Trestného zákona a prečinu krádeže podľa § 212 ods. 1 Trestného zákona. Ďalším uznesením vyšetrovateľky zo dňa 03.05.2012 bolo podľa § 206 ods. 1 Trestného poriadku vznesené obvinenie XXXXX za vyššie uvedené prečiny, ktorých sa mal dopustiť na skutkovom základe uvedenom vo výrokovej časti tohto uznesenia. Právna kvalifikácia konania obvineného bola dňa 29.05.2012 zmenená a obvinený bol stíhaný iba za prečin neoprávneného vyrobenia a používania platobného prostriedku,  elektronických peňazí alebo inej platobnej karty podľa § 219 ods. 1 Trestného zákona. 
	Vyšetrovateľka opakovane vypočula obvineného a poškodeného. Vypočula i všetkých svedkov, ktorých výpovede mohli prispieť k náležitému objasneniu veci. Do spisu zabezpečila aj listinné dôkazy a to zmluvu o osobnom účte, ako i bankovú informáciu o uskutočnených transakciách. Na obvineného zabezpečila odpis z registra trestov a správy. Po vykonaní týchto úkonov mi predložila dňa 02.07.2012 vyšetrovací spis s návrhom na podanie obžaloby. Preskúmaním celého vyšetrovacieho spisu a vyhodnotením všetkých zabezpečených dôkazov  jednotlivo aj v ich súhrne som dospel k záveru, že návrh vyšetrovateľky nie je dôvodný a v danom prípade je potrebné rozhodnúť o zastavení trestného stíhania. 
	Obvinený XXXXX uviedol, že predmetného  dňa sa stretol so svojimi kamarátmi XXXXX a XXXXX. Vraveli, že XXXXX volal poškodený XXXXX a že ho idú pozrieť do krčmy. Poškodený bol značne pod vplyvom alkoholu. Keď z krčmy odišli, tak spal na stole. Neskôr sa do krčmy vrátili a poškodený mu dal svoju kartu, povedal mu aj PIN kód a poslal ho vybrať peniaze, čo aj urobil.  Keď ho poslal pre peniaze znova a pokúšal sa vybrať sumu 70 €, tak došlo k zadržaniu karty bankomatom. 
	Svedok a poškodený XXXXX potvrdil, že dňa 21.03.2012 bol v pohostinstve, kde potom prišiel aj obvinený. XXXXX dal svoju bankomatovú kartu a povedal mu aj svoj PIN kód. Poslal ho vybrať peniaze z bankomatu. Peniaze mu už predtým vyberali aj iné osoby. XXXXX mu vybral sumu 60 €. Potom dal svoju kartu XXXXX alebo XXXXX, už to nevie presne. Povedal im, aby mu vybrali sumu 30 €. Neskôr dal svoju kartu obvinenému, ktorý mu povedal, že bankomat zhltol kartu. Nárok na náhradu škody neuplatnil. 
	Svedok XXXXX potvrdil, že dňa 21.03.2012 bol v krčme spolu s poškodeným a XXXXX. Platil poškodený. XXXXX ho požiadal, aby mu vybral peniaze z bankomatu. Povedal mu aj PIN kód. Peniaze bol vybrať s XXXXX a XXXXX odovzdal vybratú hotovosť spolu s kartou. Peniaze bol vybrať celkovo dvakrát. V obidvoch prípadoch s ním bol aj XXXXX. Poškodený okrem piva pil aj tvrdý alkohol. 
	Svedok XXXXX vypovedal, že poškodený jemu aj XXXXX objednával v krčme. Potvrdil, že poškodený opakovane požiadal XXXXX, aby mu vybral peniaze z bankomatu. Svedok uviedol, že XXXXX peniaze vyberal celkovo trikrát. Poškodenému vždy vrátil jeho kartu a dal mu aj doklad o výbere. On bol s XXXXX peniaze vyberať dvakrát. Neskôr v poobedňajších hodinách sa stretol s obvineným XXXXX a spolu aj so svedkom Krulíkom išli zase do krčmy za poškodeným. Obvinený od poškodeného pýtal sumu 10 €, ktoré mu poškodený dlhoval. Poškodený XXXXX dal obvinenému svoju kartu a kázal mu vybrať sumu 30 € s tým, aby si 10 € zobral a 20 € mu mal doniesť. Pri bankomate bol aj on a svedok Krulík. Obvinený vtedy skutočne vybral sumu 30 €. 
	Obdobne vypovedal aj svedok XXXXX. 
	Svedkyňa XXXXX vypovedala, že pracuje ako čašníčka v pohostinstve Hubert na sídlisku Západ v Rimavskej Sobote. Poškodený sa dňa 21.03.2012 nachádzal v pohostinstve aj s partiou chlapcov. Pil koňak. Niekomu z partie dal trikrát svoju platobnú kartu, aby mu vybrali finančnú hotovosť. Kartu mu vždy vrátili spolu aj s peniazmi. Po nejakom čase zostal v pohostinstve len poškodený, lebo bol taký opitý, že spal. Chlapci z pohostinstva odišli. Neskôr sa jeden chlapec vrátil a vravela mu, aby poškodeného zobral domov. Potom sedeli na schodoch. Vtedy už ale bolo v pohostinstve viacej ľudí a preto nevie, čo sa dialo ďalej. 
	Zabezpečený výpis o transakciách realizovaných platobnou kartou potvrdzuje výpovede obvineného a svedkov. Dňa 21.03.2012 od 12.50 h do 13.21 h boli vykonané tri výbery  a to v sumách 20 €, 10 € a 60 €, ktoré mal vybrať XXXXX. O 13.33 h bola vybraná suma 30 € a to na dvakrát, pričom išlo o výbery súm 10 € a 20 €. Išlo o výbery realizované obvineným v súlade s pokynom poškodeného, ktorý obvinenému povedal, že 10 € si má nechať a 20 € má vybrať pre neho. O 15.00 h bol zrealizovaný posledný úspešný výber sumy 30 €, ktorú vybral obvinený. Kartu aj v tomto prípade použil so súhlasom poškodeného. O 15.51 h bol vykonaný pokus o výber sumy 70 €, ktorý bol ale neúspešný z dôvodu opakovane chybne zadaného PIN kódu a karta bola následne zadržaná. 
	Prečinu neoprávneného vyrobenia a používania platobného prostriedku, elektronických peňazí alebo inej platobnej karty sa dopustí ten, kto neoprávnene vyrobí, pozmení, napodobní, falšuje alebo si obstará platobný prostriedok alebo elektronické peniaze alebo inú platobnú kartu vrátane telefónnej karty alebo predmet spôsobilý plniť takú funkciu na účel použiť ho ako pravý alebo na taký účel ho prechováva, prepravuje, použije alebo poskytne inému. 
	Podľa § 215 ods. 1 písm. b) Trestného poriadku prokurátor zastaví trestné stíhanie, ak skutok nie je trestným činom a nie je dôvod na postúpenie veci. 
	Zo zabezpečených dôkazov nepochybne vyplýva, že poškodený prakticky celý deň konzumoval alkoholické nápoje a z tohto dôvodu sa ani sám presne nepamätá na udalosti zo dňa 21.03.2012 vrátane časového sledu udalostí. Poškodený viacerým osobám zveril svoju bankomatovú kartu, pričom im povedal aj svoj PIN kód a poslal ich vybrať peniaze zo svojho účtu. Peniaze nevyberal len obvinený. Zo zabezpečených dôkazov je ale zrejmé, že aj obvinený pri výbere peňazí postupoval v súlade s inštrukciami poškodeného. Bankomatovej karty sa nezmocnil bez vedomia a súhlasu poškodeného, práve naopak, kartu mu zveril sám poškodený a obvinený následne jednotlivé výbery zrealizoval podľa pokynov poškodeného. Pri poslednom pokuse o výber došlo k zadržaniu karty z dôvodu opakovane chybného zadania PIN kódu. 
	Z uvedených skutočností vyplýva, že neboli naplnené znaky skutkovej podstaty vyššie uvedeného prečinu a preto bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú je možné podať v lehote do troch dní od jeho doručenia u prokurátora Okresnej prokuratúry Rimavská Sobota. O sťažnosti bude rozhodovať prokurátor Krajskej prokuratúry Banská Bystrica. Sťažnosť má odkladný účinok. 

JUDr. Karol Rosinský
prokurátor